
Parlamentul României

Camera Deputaţilor

	Comisia pentru muncă şi 

protecţie socială
	Comisia pentru administrație publică și amenajarea teritoriului


	Nr. 7c-9/684
	Nr. 7c-7/631


Bucureşti, 18 mai 2026 

PLx 412/2025

Către

BIROUL PERMANENT AL CAMEREI DEPUTAŢILOR

Vă înaintăm, alăturat, raportul comun asupra proiectului de Lege pentru modificarea şi completarea unor acte normative, trimis Comisiei pentru muncă şi protecţie socială şi Comisiei pentru administrație publică și amenajarea teritoriului pentru examinare pe fond, cu adresa 
nr. PLx 412/2025 din 22 octombrie 2025.
	PREŞEDINTE,

Adrian Solomon
	PREŞEDINTE,

Florin-Claudiu Roman

RAPORT  COMUN

asupra proiectului de Lege pentru modificarea şi completarea unor acte normative
În temeiul art.95 din Regulamentul Camerei Deputaţilor, republicat, cu modificările ulterioare, Comisia pentru muncă şi protecţie socială şi Comisia pentru administrație publică și amenajarea teritoriului au fost sesizate, prin adresa nr. PLx 412/2025 din 22 octombrie 2025, cu dezbaterea pe fond, a proiectului de Lege pentru modificarea şi completarea unor acte normative.
Proiectul de lege are ca obiect de reglementare modificarea art.41 din Legea nr.96/2006 privind Statutul deputaţilor şi al senatorilor, modificarea art.4 alin.(3) din Ordonanţa Guvernului nr.19/2002 privind unele măsuri pentru constituirea si utilizarea fondului locativ de protocol şi bunuri mobile din domeniul public al statului, aflate în administrarea Regiei Autonome „Administratia Patrimoniului Protocolului de Stat”, precum şi modificarea art.43 din Legea nr.7/2006 privind statutul funcţionarului public parlamentar, în sensul modificării condiţiilor de acordare a diurnei de deplasare şi a sumelor forfetare pentru acoperirea cheltuielilor de cazare de către deputaţii şi senatorii care nu au domiciliul sau nu deţin locuinţă în Bucureşti sau Ilfov, precum şi reglementarea unor condiţii similare în care se asigură cazarea şi decontarea transportului pentru secretarii generali şi secretarii generali adjuncţi ai celor două Camere ale Parlamentului. 
Totodată, se condiţionează atribuirea locuinţelor de protocol de nedeţinerea de către persoanele care au acest drept a unei locuinţe în proprietate exclusivă sau în coproprietate în localitatea în care îşi desfăşoară activitatea.
La întocmirea prezentului raport comun, cele două comisii au avut în vedere: 

· avizul negativ al Consiliului Legislativ (nr.468/09.07.2025);
· avizul favorabil al Consiliului Economic şi Social (nr.3918/02.07.2025);
· avizul negativ al Comisiei juridice, de disciplină şi imunităţi 
(nr.7c-13/636/18.11.2025);
· avizul negativ al Comisiei pentru drepturile omului, culte şi problemele minorităţilor naţionale (nr.7c-6/542/4.11.2025).
În conformitate cu prevederile Regulamentului Camerei Deputaţilor, republicat, cu modificările ulterioare, comisiile au dezbătut proiectul de lege în şedinţe separate. 
Membrii Comisiei pentru administrație publică și amenajarea teritoriului au analizat proiectul de lege şi documentele conexe în şedinţa din data de 24 noiembrie 2025, la care au participat deputaţii conform listei de prezenţă. 

În urma dezbaterilor şi a opiniilor exprimate, membrii comisiei au hotărât, cu majoritate de voturi, respingerea proiectului de lege.
Membrii Comisiei pentru muncă şi protecţie socială au analizat proiectul de lege şi documentele conexe în şedinţa din data de 13 mai 2026, la care au participat deputații conform listei de prezență.
În urma dezbaterilor şi a opiniilor exprimate, membrii comisiei au hotărât, cu majoritate de voturi (2 voturi împotrivă), respingerea proiectului de lege.

La dezbateri a participat, în conformitate cu prevederile art.56 şi 57 din Regulamentul Camerei Deputaţilor, republicat, cu modificările ulterioare, doamna Silvia-Monica Dinică, Secretar de Stat în cadrul Ministerului Muncii, Familiei, Tineretului și Solidarității Sociale.
Proiectul de lege a fost adoptat de Senat, în calitate de primă Cameră sesizată, în şedinţa din 20 octombrie 2025.
În raport cu obiectul şi conţinutul său, proiectul de lege face parte din categoria legilor organice.

Camera Deputaţilor este Cameră decizională, potrivit prevederilor art.75 din Constituţia României şi ale art.92 alin.(9) pct.2 din Regulamentul Camerei Deputaţilor, republicat, cu modificările ulterioare.
În urma finalizării dezbaterilor asupra proiectului de lege şi a documentelor conexe, membrii celor două comisii au hotărât să transmită plenului Camerei Deputaţilor prezentul raport comun, prin care propun  respingerea proiectului de lege, pentru următoarele considerente:
Analiza conținutului normativ al proiectului evidențiază faptul că acesta reunește categorii distincte de reglementări, supuse unor proceduri constituționale diferite de adoptare. Astfel, o parte dintre dispoziții vizează statutul deputaților și senatorilor, domeniu reglementat de art.73 alin. (3) lit. c) din Constituție, pentru care adoptarea se realizează în ședință comună a Camerei Deputaților și Senatului, în temeiul art. 65 alin. (2) lit.j). Totodată, proiectul cuprinde dispoziții referitoare la statutul funcționarilor publici, materie ce intră sub incidența art. 73 alin. (3) lit.j) din Constituție și care se adoptă de fiecare Cameră a Parlamentului în ședințe separate, potrivit procedurii prevăzute la art.75 alin. (1).

În plus, proiectul include și norme aparținând domeniului legii ordinare, pentru care Constituția impune, de asemenea, adoptarea în ședințe separate ale celor două Camere, conform art. 75 alin. (1).
Prin urmare, reunirea într-un singur act normativ a unor dispoziții supuse unor regimuri constituționale distincte de adoptare generează o incompatibilitate procedurală, făcând imposibilă respectarea concomitentă a prevederilor art. 65 alin. (2) și ale art. 75 alin. (1) din Constituție.
	PREŞEDINTE,

Adrian Solomon
	PREŞEDINTE,

Florin-Claudiu Roman


	SECRETAR,

Marius-Constantin Budăi

	SECRETAR,
Nagy Szabolcs 

	Şef birou Lidia Vlădescu

Expert parlamentar Tudor Apetri


	Consilier parlamentar Beatrice Drăgan 

